2023.9.18.
HU
Az Európai Unió Hivatalos Lapja
L 229/39
30. cikk A félvezetőkkel foglalkozó európai testület működése (1) A félvezetőkkel foglalkozó európai testületnek évente legalább egyszer rendes ülést kell tartania.
A Bizottság vagy valamely tagállam kérésére, valamint a 20. cikkben és a 23. cikkben említettek szerint rendkívüli üléseket tarthat.
(2) A félvezetőkkel foglalkozó európai testületnek külön üléseket kell tartania a 28. cikk (2) bekezdésének a) pontjában említett feladatait, valamint a 28. cikk (2) bekezdésének b), d), e) és f) pontjában említett feladatait illetően.
(3) Az elnök hívja össze az üléseket és készíti el a napirendet a félvezetőkkel foglalkozó európai testület tagjaival való egyeztetést követően, a félvezetőkkel foglalkozó európai testület e rendelet szerinti feladatainak és eljárási szabályzatának megfelelően.
A Bizottság igazgatási és elemzési támogatást nyújt a félvezetőkkel foglalkozó európai testület 28. cikk szerinti tevékenységeihez.
(4) Adott esetben az elnök bevonja a félvezető-ágazat képviseleti szervezeteit és meghív az adott témában speciális szakértelemmel rendelkező szakértőket, egyebek mellett az érdekelt szervezetek részéről, és – többek között a tagállamok javaslata alapján – megfigyelőket jelöl ki, hogy vegyenek részt az üléseken.
Az elnök elősegítheti a félvezetőkkel foglalkozó európai testület és más uniós szervek, hivatalok, ügynökségek, valamint szakértői és tanácsadó csoportok közötti információcserét.
Az elnök e célból állandó megfigyelőként meghívja az Európai Parlament egy képviselőjét a félvezetőkkel foglalkozó európai testületbe, különösen a nyomon követésről és a válságreagálásról szóló IV. fejezettel kapcsolatos ülésekre.
Az elnök biztosítja a többi érintett uniós intézmény és szerv megfigyelőként való részvételét a félvezetőkkel foglalkozó európai testületben a nyomon követésről és a válságreagálásról szóló IV. fejezettel kapcsolatos üléseken.
A megfigyelők és a szakértők nem rendelkezhetnek szavazati joggal, és nem vehetnek részt a félvezetőkkel foglalkozó európai testület és alcsoportjai véleményeinek, ajánlásainak vagy tanácsainak megfogalmazásában.
Adott esetben a félvezetőkkel foglalkozó európai testület felkérheti ezeket a megfigyelőket és szakértőket, hogy információkkal és nézőpontjuk ismertetésével nyújtsanak hozzájárulást.
(5) A félvezetőkkel foglalkozó európai testületnek meg kell tennie a szükséges intézkedéseket a bizalmas információk 32. cikk szerinti biztonságos kezelésének és feldolgozásának biztosítása érdekében.
2 . sz aka sz I ll et éke s ne m ze ti ha tó sá gok
31. cikk Az illetékes nemzeti hatóságok és az egyedüli kapcsolattartó pontok kijelölése (1) Minden tagállam kijelöl egy vagy több illetékes nemzeti hatóságot e rendelet nemzeti szintű alkalmazásának és végrehajtásának biztosítása céljából.
(2) Amennyiben valamely tagállam egynél több illetékes nemzeti hatóságot jelöl ki, egyértelműen meghatározza az érintett hatóságok felelősségi körét, és biztosítja, hogy azok hatékonyan és eredményesen együttműködjenek az e rendelet szerinti feladataik ellátása érdekében, beleértve a (3) bekezdésben említett nemzeti egyedüli kapcsolattartó pont kijelölését és tevékenységeit is.
(3) Minden tagállam kijelöl egy nemzeti egyedüli kapcsolattartó pontot (a továbbiakban: egyedüli kapcsolattartó pont), amely összekötő szerepet tölt be a többi tagállam illetékes nemzeti hatóságaival, a Bizottsággal és a félvezetőkkel foglalkozó európai testülettel való, határokon átnyúló együttműködés biztosítása érdekében.
Amennyiben valamely tagállam csak egy illetékes hatóságot jelöl ki, ez az illetékes hatóság lesz egyúttal az egyedüli kapcsolattartó pont is.